Dae s’altura

Che un’incudine ’e oro
custu manzanu, s’anima est sonora;
su battalzu ’e su coro
sonat cuntentu nende: «Cust’est s’ora!».

Moven dae s’altura
sos istores cun boghes de rapina,
e cantat sa natura
dae sas puntas finz’a sa marina.

S’aberin sos pianos
semenados e lùghene sos rios
in sos giros luntanos
de sas terras, che bidros colorios.

Tott’in giru su mare
s’incrispat sutta friscu maestrale
e paret de ninnare
s’antiga mia terra pastorale.

Sento sa pena mia
alleviada; e libera sa mente
da ogni malincunia
sind’andat che un’abile potente.

Cun largu giru ala
totta ti esto dae serr’in serra
cund’una este ’e gala
sas tuas tancas tristas, sarda terra.

E s’idene sos nieddos
montes de Sarrok e Capuderra
che antigos casteddos
chi vigilen su mare e i sa terra;

Sa terra Sulcitana
sa Marmilla, su Sarrabus areste,
sa Gallura luntana
su Logudoro in frisca e bella este,

S’Ozastra e Baronia
e tue terra de Nùoro potente
che una fantasia
si distenden a s’ogiu giaramente.

Tirso e Flumendosa
curren nende s’istoria passada
antiga e gloriosa
de te Patria pagu fortunada.

Ma sonos d’autotrenos
in sas largas istradas, bolos mannos
in sos chelos serenos
parene nende: «Sos antigos dannos

Ismentiga Sardigna!
Movet sa zente tua in fortes garas
pro viver pius digna
sa vida, cun fatigas pius caras».